Broj: 711-I-528-P-108-20/21-13-8

Zagreb, 29. siječnja 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na temelju neanonimne prijave mogućeg sukoba interesa podnesene protiv dužnosnice Ljubice Lukačić, zastupnice u Hrvatskom saboru te dužnosnika Vilia Beroša ministra zdravstva i dužnosnika Milana Kujundžića, zastupnika u Hrvatskom saboru do 22. srpnja 2020.g.,** na 113. sjednici, održanoj 29. siječnja 2021.g., donosi sljedeću:

 **ODLUKU**

**Postupak za odlučivanje o sukobu interesa protiv dužnosnice Ljubice Lukačić, zastupnice u Hrvatskom saboru, dužnosnika Vilia Beroša, ministra zdravstva, i dužnosnika Milana Kujundžića, zastupnika u Hrvatskom saboru do 22. srpnja 2020.g., povodom provođenje objedinjenog postupka javne nabave za predmet nabave „Nabava, najam, pranje i glačanje rublja“ za 14 zdravstvenih ustanova koji provodi Ministarstvo zdravstva kao naručitelj, uz uvjet rezerviranosti postavljen sukladno članku 51. Zakona o javnoj nabavi, neće se pokrenuti, s obzirom da prikupljeni podaci i dokumentacija ne upućuju na moguću povredu odredbi ZSSI-a počinjenu od strane navedenih dužnosnika.**

Obrazloženje

Protiv dužnosnice Ljubice Lukačić, zastupnice u Hrvatskom saboru te dužnosnika Vilia Beroša, ministra zdravstva i dužnosnika Milana Kujundžića, zastupnika u Hrvatskom saboru do 22. srpnja 2020.g., podnesena je dana 14. travnja 2020.g. neanonimna prijava, koja je u knjizi ulazne pošte Povjerenstva zaprimljena pod brojem: 711-U-1577-P-108/20-01-1 te je povodom iste otvoren predmet broj: P-108/20.

U prijavi se u bitnome navodi da Ministarstvo zdravstva provodi objedinjeni postupak javne nabave za predmet nabave „Nabava, najam, pranje i glačanje rublja“ za 14 zdravstvenih ustanova u vrijednosti od 107.792.120,00 kn bez PDV-a. U dokumentaciji o nabavi koja je u Elektroničkom oglasniku javne nabave objavljena 17. veljače 2020.g., u točki 1.5. se navodi da je Naručitelj sukladno članku 51. Zakona o javnoj nabavi („Narodne novine“, broj 120/16.) u ovom postupku javne nabave rezervirao pravo sudjelovanja za zaštitne radionice, gospodarske subjekte čiji je osnovni cilj društvena i profesionalna integracija osoba s invaliditetom te gospodarske subjekte čiji je osnovni cilj društvena i profesionalna integracija osoba u nepovoljnom položaju, odnosno određuje da se ugovor izvršava u kontekstu zaštićenih programa zapošljavanja. U dokumentaciji o nabavi također je navedeno da je gospodarski subjekt dužan dokazati da najmanje 51% osoba koje zapošljava predstavljaju radnici koji su osobe s invaliditetom ili radnici u nepovoljnom položaju. Podnositelj prijave smatra da, s obzirom na ovako postavljene uvjete natječaja, ne postoji ravnopravna tržišna utakmica jer su uvjeti postavljeni na način da ih ispunjava samo jedan ponuditelj, odnosno zajednica ponuditelja koju čini Ustanova za profesionalnu rehabilitaciju i zapošljavanje osoba s invaliditetom (u daljnjem tekstu: URIHO) i trgovačko društvo Krokoteks d.o.o. Navedena zajednica ponuditelja iz istog je razloga odabrana u prethodna tri postupka javne nabave za sličan predmet nabave koji su provodili Klinički bolnički centar Zagreb (u daljnjem tekstu: KBC Zagreb), Opća bolnica Virovitica (u daljnjem tekstu: OB Virovitica) i Klinička bolnica Sveti Duh (u daljnjem tekstu: KB Sveti Duh), a u kojima je također bio postavljen uvjet rezerviranosti iz članka 51. Zakona o javnoj nabavi. Naime, niti jedna druga ponuda nije bila zadovoljavajuća jer pravne osobe koje se bave pranjem i glačanjem rublja nisu mogle udovoljiti traženom uvjetu s obzirom da je URIHO jedini gospodarski subjekt koji udovoljava postavljenom uvjetu rezerviranosti u odnosu na zaposlene osobe s invaliditetom, dok isti uopće nema praonicu rublja pa u ovakvim postupcima djeluje isključivo s društvom Krokoteks d.o.o. Podnositelj prijave stoga smatra da postavljeni uvjet rezerviranosti iz članka 51. Zakona o javnoj nabavi jasno ukazuje da su predmetni postupci javne nabave preodređeni upravo za navedenu zajednicu ponuditelja.

S obzirom na sve navedeno, prijava se podnosi protiv sadašnjeg ministra zdravstva Vilia Beroša i bivšeg ministra zdravstva Milana Kujundžića zbog toga što su se oglušili, odnosno nisu reagirali na upozorenja podnositelja prijave vezana za objedinjeni postupak javne nabave „Nabava, najam, pranje i glačanje rublja“ koji provodi Ministarstvo zdravstva. Naime, priprema navedene objedinjene javne nabave započela je za vrijeme mandata ministra Milana Kujundžića, a dokumentacju o nabavi objavljena je za vrijeme mandata Vilia Beroša, za čijeg mandata se i provodi sam postupak nabave. U odnosu na dužnosnicu Ljubicu Lukačić u prijavi se navodi da je kao zastupnica u Hrvatskom saboru, ujedno i članica Odbora za zdravstvo i socijalnu politiku u čijem djelokrugu rada je organizacija zdravstvene službe te prava osoba s invaliditetom. Istovremeno uz navedenu dužnost, dužnosnica Ljubica Lukačić je i pomoćnica ravnatelja URIHO-a te koristi dužnost zastupnice u Hrvatskom saboru s ciljem probitka navedene ustanove. Naime, upravo je dužnosnica Ljubica Lukačić, kao predstavnica URIHO-a, dana 12. listopada 2016.g. prisustvovala na tehničkim konzultacijama vezanim za provođenje nabave u KBC Zagreb za uslugu najma i pranja rublja te je zajedno s predstavnicima društva Krokoteks d.o.o zagovarala uvjet rezerviranosti, iako URIHO uopće nema praonicu rublja niti bi mogao obavljati navedeni posao, a trgovačko društvo Krokoteks d.o.o. nema zaposleno preko 50% osoba s invaliditetom. Nastavno na tako održane konzultacije dana 21. listopada 2016.g. podnositelj prijave ukazao je KBC-u Zagreb i tadašnjem ministru zdravstva Milanu Kujundžiću na grubo kršenje načela tržišne ekonomije i javne nabave, ograničenje tržišnog natjecanja i slobode pružanja usluga, sumnjajući da će jedino zajednica ponudtelja URIHO i Krokoteks d.o.o. moći zadovoljiti uvjete natječaja i dostaviti valjanu ponudu.

Podnositelj prijave također ukazuje da nije poznato da bi se na prostoru Europske unije za ovako složeni predmet nabave kao što je usluga najma, pranja i glačanja rublja koristio institut rezerviranih ugovora te da je u navedenim postupcima značajno profitirao URIHO u kojem je pomoćnica ravnatelja upravo dužnosnica Ljubica Lukačić. U prijavi se nadalje navodi da prema prevladavajućem mišljenju struke osobe s invaliditetom uopće nisu u mogućnosti izvršavati navedene usluge s obzirom da je upitno jesu li osposobljene za rad na siguran način i mogu li uopće biti na radnim mjestima koja se nužno povezuju s izvršenjem usluge najma, pranja i glačanja rublja, uzevši u obzir da su radnici u pogonu za najam, pranje i glačanje rublja zaposleni na radnim mjestima s posebnim uvjetima rada. Navedeno mišljenje izraženo je i u dopisu Hrvatske udruge poslodavaca koji se dostavlja u priviku prijave, a u kojem se navodi da se ne radi o istinskom uključivanju osoba s invaliditetom na tržište rada, već je riječ o grubom prividu brige za zapošljavanje osoba s invaliditetom.

U privitku prijave dostavljen je Poziv na dostavu zahtjeva za sudjelovanje u ograničenom postupku javne nabave koji provodi Ministarstvo zdravstva za predmet „Nabava, najam, pranje i glačanje rublja“ sa Dokumentacijom o nabavi, dopisi podnositelja prijave KBC-u Zagreb i Ministarstvu zdravstva od 21. listopada 2016.g. i 15. studenoga 2016.g., dopis Hrvatske udruge poslodavaca KBC-u Zagreb od 3. veljače 2016.g. te tri odluke o odabiru ponude koje su donijele tri različite zdravstvene ustanove, i to: Odluka o odabiru u otvorenom postupku javne nabave za predmet nabave usluge najma, pranja i glačanja bolničkog rublja koju je donijela OB Virovitica dana 14. lipnja 2017.g., Odluku o odabiru za nabavu usluga pranja i najma rublja koju je donio KBC Zagreb dana 15. veljače 2018.g. i Odluka o odabiru u predmetu nabave usluge najma, pranja i glačanja bolničkog rublja koju je donio Grad Zagreb za naručitelja KB Sveti duh dana 19. ožujka 2020.g. Svim navedenim odlukama odabrana je zajednica ponuditelja Krokoteks d.o.o. i URIHO.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Člankom 3. stavkom 1. podstavcima 3. i 4. ZSSI-a propisano je da su zastupnici u Hrvatskom saboru te predsjednik i članovi Vlade Republike Hrvatske (potpredsjednici i ministri u Vladi Republike Hrvatske) dužnosnici u smislu navedenog Zakona. Uvidom u Registar dužnosnika, koji ustrojava i vodi Povjerenstvo, utvrđeno je da Ljubica Lukačić od 22. srpnja 2020.g. obnaša dužnost zastupnice u Hrvatskom saboru, a istu je dužnost obnašala i u prošlom mandatu. Također je utvrđeno da Vili Beroš od 31. siječnja 2020.g. obnaša dužnost ministra zdravstva, dok je u razdoblju od 24. siječnja 2018.g. do 31. siječnja 2020.g. obnašao dužnost pomoćnika ministra zdravstva. Milan Kujundžić je od 19. listopada 2016.g. do 28. siječnja 2020.g. obnašao dužnost ministra zdravstva, a od 7. veljače 2020.g. do 22. srpnja 2020.g. je obnašao dužnost zastupnika u Hrvatskom saboru. Slijedom navedenoga, Ljubica Lukačić, Vili Beroš i Milan Kujundžić su povodom obnašanja navedenih dužnosti obvezni postupati sukladno odredbama ZSSI-a.

U očitovanju broj 638/20 od 7. srpnja 2020.g. URIHO navodi da je do suradnje s trgovačkim društvom Krokoteks d.o.o. došlo s obzirom da je URIHO zaštitna radionica, a trgovačko društvo Krokoteks d.o.o. također zapošljava više od 50% radnika s invaliditetom te je ujedno i integrativna radionica. URIHO sukladno odredbama Zakona o javnoj nabavi, a ovisno o složenosti predmeta nabave djeluje, odnosno članica je u raznim zajednicama s više ponuditelja. Već dugi niz godina URIHO uspješno sudjeluje u zajednici ponuditelja koju čine tvrtke Varteks d.d., Čateks d.d., Hemco d.o.o., Kroko d.o.o., Odjeća d.o.o., Des, Konfeks d.o.o. i dr. na nadmetanjima koje provodi Ministarstvo obrane za nabavu kompleta vojne odore i opreme. Slične zajednice formirane su i za nadmetanja koje provodi Ministarstvo unutarnjih poslova i drugi javni naručitelji, a sve u cilju učinkovitog izvršenja javne nabave za zahtjevne postupke. S trgovačkim društvom Krokoteks d.o.o. URIHO je surađivao u postupku javne nabave usluga najma, pranja i glačanja rublja koje su provodile OB Virovitica, KBC Zagreb i KB Sveti Duh. U očitovanju se još napominje da kada su u pitanju postupci javne nabave, sukladno članku 51. Zakona o javnoj nabavi (rezervirani ugovori) URIHO, osim sa trgovačkim društvom Krokoteks d.o.o., surađuje i sa ostalim subjektima koji imaju status zaštitne ili integrativne radionice, odnosno zapošljavaju više od 50% radnika s invaliditetom ili ostvaruju zaštićne programe zapošljavanja, primjeroce Des, Labtex d.o.o., Strukovna škola Varaždin, Lada d.o.o., Tekop Nova i dr.

KROKOTEKS d.o.o. u svom očitovanju od 19. lipnja 2020.g. navodi da do suradnje s drugim ponuditeljima u postupcima javne nabave dolazi nakon procjene složenosti predmeta nabave kojom prilikom se procjenjuje može li se predmet nabave uspješno samostalno izvršiti ili je riječ o složenijem predmetu nabave te je neophodno udruživanje s drugim ponuditeljima. Krokoteks d.o.o. je s ustanovom URIHO, sukladno odredbama Zakona o javnoj nabavi, surađivao u postupcima nabave usluge pranja, najma i glačanja rublja za KBC Zagreb, OB Virovitica i KB Sveti Duh. Društvo Krokoteks d.o.o. u zajednici ponuditelja za izvršenje ugovornih obveza obavlja dio djelatnosti koje se odnose na pranje i glačanje rublja, dok ostale obveze koje se odnose na nabavu osnovnog i potrošnog materijala, kao i šivanje, odnosno proizvodnju bolničkog rublja obavljaju drugi članovi zajednice ponuditelja, ovisno o svojim tehničkim sposobnostima i djelokrugu rada. Svrha formiranja zajednice ponuditelja jest upravo u tome što jedan ponuditelj ne može uspješno i učinkovito izvršiti sve obaveze u zadanim rokovima, osobito kada je predmet nabave složeniji, kao što je to najam, pranje i glačanje rublja.

Na zahtjev Povjerenstva, Ministarstvo zdravstva dostavilo je očitovanje KLASA: 406-09/19-01/26, URBROJ: 534-05-3-1/1-20-53 od 12. lipnja 2020.g. u kojem se u bitnome navodi da je navedeno Ministarstvo Odlukom ministra o obveznoj zajedničkoj provedbi postupka nabave za zdravstvene ustanove kojima je osnivač Republika Hrvatska preuzelo na sebe centraliziranu provedbu postupaka javne nabave za određene predmete nabave koje su inače samostalno provodile zdravstvene ustanove te je tako preuzeta i provedba nabave za najam, pranje i glačanje rublja. Navedena nabava provodi se sukladno praksi, načinu i uvjetima na koji su nabave do sada provodile i same zdravstvene ustanove, a što se odnosi i na primjenu članka 51. Zakona o javnoj nabavi. Kod odluke o primjeni navedenog članka Zakona o javnoj nabavi Ministarstvo se također rukovodilo činjenicom da se isti temelji na direktivama Europske unije koje određuju prioritete kod zapošljavanja osoba s invaliditetom i osoba u nepovoljnom položaju, kao i na povelji Ujedinjenih naroda o osobama s invaliditetom.

U očitovanju se nadalje navodi da s obzirom da je riječ o nabavi velike vrijednosti, Ministarstvo kao naručitelj, je sukladno članku 98. Zakona o javnoj nabavi, provelo postupak prethodnog savjetovanja sa zainteresiranim gospodarskim subjektima te je u Elektroničkom oglasniku javne nabave objavljen Nacrt dokumentacije o nabavi sa svim uvjetima i zahtjevima za predmetnu nabavu. Na objavljeni nacrt dokumentacije o nabavi, svoje primjedbe i prijedloge u zadanom roku dostavio je jedan gospodarski subjekt, dok je drugi svoje prijedloge i primjedbe dostavio zakašnjelo, nakon isteka roka za prethodno savjetovanje. Da na tržištu postoje i drugi gospodarski subjekti koji se bave djelatnošću koja uključuje kategorije koje su predmet nabave i u predmetnom postupku javne nabave, a koji udovoljavaju uvjetima iz članka 51. stavka 2. Zakona o javnoj nabavi, svjedoče i postupci javne nabave drugih naručitelja koji su nabavljali iste ili slične predmete nabave kao Ministarstvo zdravstva u ovom slučaju. O zakonito propisanim uvjetima sukladno članku 51. Zakona o javnoj nabavi očitovala se i Državna komisija za provedbu postupaka javne nabave (u daljenjme tekstu: DKOM) u svom rješenju na žalbene navode u konkretnom postupku nabave.

Ministarstvo zdravstva u svom očitovanju nadalje navodi da je o problematici vezanoj za nemogućnost izvršavanja navedenih poslova od strane osoba s invaliditetom paušalno mišljenje iznio gospodarski subjekt koji je zakašnjelo dostavio svoje prigovore na nacrt dokumentacije o nabavi u fazi prethodnog savjetovanja, a potom je iste iskoristio i u žalbenim navodima na dokumentaciju o nabavi objavljenu po pokretanju samog postupka nabave. Što se tiče mogućnosti obavljanja poslova koji su predmet nabave od strane osoba s invaliditetom, Ministarstvo iznosi stajalište da postoje različite vrste i stupnjevi invaliditeta te postoje osobe s invaliditetom koje mogu vrlo uspješno obavljati usluga najma i pranja bolničkog rublja, o čemu je Ministarstvo saznanja steklo upravo od bolnica koje koriste navedenu uslugu temeljem rezerviranih ugovora. Ministarstvo također napominje da Pravobraniteljica za osobe s invaliditeom u svom izvješću za 2018.g. pozdravlja ovakav način postupanja javnih naručitelja na području davanja usluga najma, pranja i proizvodnje rublja osobama s invaliditetom te pohvaljuje uspješno izvršavanje istih. Ministarstvo ukazuje i na rješenje DKOM-a kojim se odbija žalba na sadržaj dokumentacije o nabavi koju provodi Ministarstvo zdravstva za predmet nabave „nabava, najam, pranje i glačanje rublja“, a u kojem se navodi da žalitelj nije ničim dokazao svoje navode o nemogućnosti obavljanja navedenih poslova od strane osoba s invaliditetom.

Ministarstvo nadalje navodi da prije pokretanje predmetnog postupka zajedničke javne nabave nije tražilo stručno mišljenje o tome mogu li osobe s invaliditetom obavljati navedene vrste poslova s obzirom na prethodno spomenute pozitivne primjere uspješnog izvršenja ugovora drugih naručitelja od strane osoba s invaliditetom. Također, Ministarstvo do sada nije provodilo niti jedan postupak ovakve vrste niti u smislu predmeta nabave niti u smislu primjene članka 51. Zakona o javnoj nabavi.

Na dodatni upit Povjerenstva, Ministartvo zdravstva dostavilo je očitovanje KLASA: 406-09/19-01/26, URBROJ: 534-05-3-1/1-20-79 od 19. listopada 2020.g. u kojem se navodi da je ograničeni postupak javne nabave postupak koji je provodi u dva stupnja, odnosno dvije faze te da je postupak zajedničke javne nabave velike vrijednosti za predmet „Nabava, najam, pranje i glačanje rublja“ još uvijek u prvoj fazi. Sukladno planiranom, otvaranje zahtjeva za sudjelovanje provedeno je 27. srpnja 2020.g. te je utvrđeno da su zaprimljena ukupno dva zahtjeva, a pregled i ocjena istih je u trenutku pisanja očitovanja još bilo u tijeku te naručitelj još nije donio nikakvu odluku niti sklopio okvirni sporazum.

Povjerenstvo je nadalje izvršilo uvid u podatke sudskog registra Trgovačkog suda u Zagrebu te je utvrdilo da je pod matičnim brojem subjekta: 080050628, OIB: 77931216562 upisana URIHO - ustanova za profesionalnu rehabilitaciju i zapošljavanje osoba s invaliditetom. Osnivač navedene ustanove je Grad Zagreb, a kao ravnatelj je upisan Josip Držaić.

 U sudskom registru istog trgovačkog suda upisano je i trgovačko društvo Krokoteks d.o.o., MBS: 030102705, OIB: 47621316514, u isključivom vlasništvu Vladimira Popovića.

 Povjerenstvo je također izvršilo uvid u podatke sudskog registra nadležnih trgovačkih sudova za KBC Zagreb, KB Sveti Duh i OB Virovitica te je utvrdilo da je osnivač KBC Zagreb Republika Hrvatska, osnivač KB Sveti Duh je Grad Zagreb, a osnivač OB Virovitica je Virovitičko-podravska županija.

 Nadalje, uvidom u podatke navedene u podnesenim izvješćima o imovinskom stanju dužnosnice Ljubice Lukačić i podatke navedene mrežnim stranicama URIHO-a utvrđeno je da dužnosnica Ljubica Lukačić, uz obnašanje dužnosti zastupnice u Hrvatskom saboru, obavlja i posao pomoćnice ravnatelja URIHO-a.

Povjerenstvo je također izvršilo uvid u rješenje DKOM-a KLASA: UP/II-034-02/20-01/155, URBROJ: 354-01/20-10 od 9. travnja 2020.g. kojim se odbija kao neosnovana žalba na sadržaj dokumentacije o nabavi koju je naručielj Ministarstvo zdravstva objavilo u Elektroničkom oglasniku javne nabave dana 17. veljače 2020.g. uz poziv za nadmetanje u predmetu nabave: „Nabava, najam, pranje i glačanje rublja“. Iz obrazloženja navedenog rješenje utvrđeno je da se u žalbi u bitnome iznose iste navodi kao i u prijavi u predmetnom postupku pred Povjerenstvom. U obrazloženju rješenja DKOM zaključuje: „Stoga, budući da ZJN 2016 predviđa mogućnost korištenja instituta rezerviranih ugovora koju je naručitelj u ovom postupku iskoristio, prema ocjeni ovog tijela navedenim postupanjem nije narušeno tržišno natjecanje niti je žalitelj dokazao svoje tvrdnje o zlouporabi navedenog instituta pogodovanjem određenom gospodarskom subjektu. Stoga se prema ocjeni ovog tijela dokumantacija o nabavi ocjenjuje zakonitom te se ne prihvaća prijedlog žalitelja za raspisivanje nove dokumentacije o nabavi.“

Povjerenstvo je također izvršilo uvid u dokumente objavljene na Elektroničkom oglasniku javne nabave kojom prilikom je utvrđeno da je Obavijest o nadmetanju za postupak javne nabave „Nabava, najam, pranje i glačanje rublja“ s dokumentacijom o nabavi, naručitelja Ministarstva zdravstva, objavljena dana 17. veljače 2020.g. Uvidom u Izvješće o provedenom prethodnom savjetovanju sa zainteresiranim gospodarskim subjektima za navedeni predmet nabave utvrđeno je da za vrijeme trajanja prethodnog savjetovanja Ministarstvo zdravstva kao naručitelj nije održalo sastanak sa zainteresiranim gospodarskim subjektima.

Nadalje, uvidom u podnesena izvješća o imovinskom stanju dužnosnika Vilia Beroša, Milana Kujundžića i Ljubice Lukačić utvrđeno je da su sva tri navedena dužnosnika navela da su članovi Hrvatske demokratske zajednice.

Člankom 4. stavkom 5. ZSSI-a propisano je da su povezane osobe u smislu toga Zakona članovi obitelji dužnosnika iz članka 4. stavka 2. ZSSI-a te ostale osobe koje se prema drugim osnovama i okolnostima opravdano mogu smatrati interesno povezanima s dužnikom.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. istog članka propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe, kada se osnovano može smatrati da privatni interes dužnosnika utječe ili kada privatni interes dužnosnika može utjecati na njegovu nepristranost u obavljanju javne dužnosti

Člankom 7. stavkom 1. točkom c) ZSSI-a propisano je da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti. Točkom e) istog članka propisano je da je dužnosnicima zabranjeno utjecati na odluku nekog tijela ili osobe radi osobnog probitka ili probitka povezane osobe, dok je točkom g) propisano je da je dužnosnicima zabranjeno utjecati na dobivanje poslova ili ugovora o javnoj nabavi.

Povjerenstvo najprije pojašnjava da nije tijelo nadležno za kontrolu nad provedbom postupaka javne nabave, već je to DKOM koji je, u okviru svoje nadležnosti, odlučivao o žalbi u kojoj se ukazivalo da su uvjeti u objedinjenom postupku javne nabave koji provodi Ministarstvo zdravstva za 14 zdravstvenih ustanova za predmet nabave: „Nabava, najam, pranje i glačanje rublja“ postavljeni tako da ih ispunjava isključivo jedna zajednica ponuditelja te je time narušeno tržišno natjecanje. DKOM je navedenu žalbu odbio kao neosnovanu uz obrazloženje da su uvjeti u predmetnoj javnoj nabavi postavljeni sukladno odredbama Zakona o javnoj nabavi.

Povjerenstvo je stoga navode iz zaprimljene prijave ispitivalo u okviru svoje nadležnosti, ispitujući je li postupanje dužnosnika protiv kojih je prijava podnesena upućuje na moguću povredu neke od odredbi ZSSI-a.

U odnosu na dužnosnike Vilia Beroša i Milana Kujundžića Povjerenstvo prvenstveno ističe kako iz prikupljenih podataka i dokumentacije ne proizlaze okolnosti koje bi upućivale na interesnu povezanost navedenih dužnosnika s ustanovom URIHO ili s trgovačkim društvom Krokoteks d.o.o. te slijedom navedenoga nije utvrđeno niti postojanje privatnog interesa navedenih dužnosnika koji je utjecao ili bi mogao utjecati na njihovu nepristranost u obnašanju dužnosti ministra zdravstva prilikom provođenja predmetnog postupka javne nabave, odnosno prilikom donošenja odluke o provođenju istog uz uvjet rezerviranosti.

Naime, Povjerenstvo je kroz svoju dosadašnju praksu zauzelo stav da se članstvo u istoj političkoj stranci, samo po sebi, ne smatra okolnošću iz koje proizlazi osobna interesna povezanost dužnosnika koji su članovi iste političke stranke. Naime, na temelju činjenice da su određene osobe članovi iste stranke može se opravdano zaključiti da iste osobe dijele isti politički interes u smislu zajedničkog programa i ciljeva koje namjeravaju ostvariti na javnim dužnostima na koje su izabrani, ali navedena okolnost sama po sebi nije dovoljna da bi se opravdano smatralo da su se iste osobe politički povezale radi korištenja javne dužnosti u svrhu međusobnog pogodovanja s ciljem ostvarenja određenih njihovih osobnih koristi. Povjerenstvo stoga nije utvrdilo da postoji interesna povezanost u smislu članka 4. stavka 5. ZSSI-a između dužnosnika Vilia Beroša i Milana Kujundžića s dužnosnicom Ljubicom Lukačić te posredno s ustanovom URIHO, u kojoj navedena dužnosnica obavlja posao pomoćnice ravnatelja, samo na temelju pripadnosti istoj političkoj stranci.

U odnosu na dužnosnika Milana Kujundžića dodatno je utvrđeno da je isti obnašao dužnost ministra zdravstva od 19. listopada 2016.g. do 28. siječnja 2020.g., odnosno u vrijeme provođenja javne nabave u KBC Zagreb, KB Sveti DUH i OB Virovitica. Od navedene tri ustanove, Republika Hrvatska osnivač je ustanove KBC Zagreb. Povjerenstvo je stoga izvršilo uvid u rješenja o imenovanju predsjednika i članova Upravnog vijeća navedene ustanove kojom prilikom je utvrđeno da Milan Kujundžić za vrijeme obnašanja dužnosti ministra zdravstva nije bio predsjednik niti član istog. Također, uvidom u povijesni izvadak iz sudskog registra Trgovačkog suda u Zagrebu za navedenu ustanovu utvrđeno je da dužnosnik nije obavljao niti funkciju ravnatelja navedene zdravstvene ustanove.

S obzirom da postupke javne nabave u tri navedene zdravstvene ustanove nije provodilo Ministarstvo zdravstva niti je dužnosnik Milan Kujundžić obnašao funkciju u tijelima KBC-a Zagreb čiji osnivač je Republika Hrvatska, Povjerenstvo nije steklo saznanja koja bi upućivala na sudjelovanje dužnosnika kao ministra zdravstva u navedenim postupcima niti na korištenje dužnosti ministra zdravstva s ciljem bilo kakvog pogodovanja odabranoj zajednici ponuditelja.

Vezano za objedinjeni postupak javne nabave koji provodi Ministarstvo zdravstva kao naručitelj za 14 zdravstvenih ustanova utvrđeno je da je Obavijest o nadmetanju za navedeni postupak objavljena u Elektroničkom oglasniku javne nabave dana 17. veljače 2020.g. kada dužnosnik više nije obnašao dužnost ministra zdravstva.

Nadalje, u odnosu na dužnosnika Vilia Beroša potrebno je istaknuti da je isti dužnost ministra zdravstva počeo obnašati dana 31. siječnja 2020.g., odnosno nakon što su OB Virovitica i KBC Zagreb već donijeli odluke o odabiru zajednice ponuditelja URIHO i Krokoteks d.o.o., a postupak javne nabave u KB Sveti Duh već je bio u tijeku te navedeni dužnosnik kao ministar zdravstva nije niti mogao sudjelovati u navedenim postupcima.

U odnosu na objedinjeni postupak javne nabave koji provodi Ministarstvo zdravstva za 14 zdravstvenih ustanova, uvidom u Izvješće o provedenom prethodnom savjetovanju sa zainteresiranim gospodarskim subjektima utvrđeno je da za vrijeme trajanja prethodnog savjetovanja Ministarstvo zdravstva u predmetnom postupku nije održalo sastanak sa zainteresiranim gospodarskim subjektima na kojem je, da je bio održan, eventualno moglo doći do nedopuštenih utjecaja na dužnosnika Vilia Beroša kao ministra zdravstva.

U odnosu na dužnosnicu Ljubicu Lukačić koja istodobno s obnašanjem dužnosti zastupnice u Hrvatskom saboru obavlja funkciju pomoćnice ravnatelja ustanove URIHO, potrebno je razgraničiti postupanje dužnosnice u svojstvu zastupnice u Hrvatskom saboru od postupanja u svojstvu pomoćnice ravnatelja navedene ustanove. Naime, sukladno odredbama ZSSI-a nema zapreke da navedena dužnosnica kao zamjenica ravnatelja URIHA zastupa interese navedene ustanove kao jednog od zainteresiranih gospodarskih subjekata prilikom provođenja prethodnih savjetovanja i konzultacija u postupcima javne nabave koje provode oni gospodarski subjekti na koje dužnosnica kao zastupnica u Hrvatskom saboru nema i ne može imati utjecaja. Naime, s obzirom da Hrvatski sabor ne imenuje ravnatelje niti članove upravnih vijeća zdravstvenih ustanova niti odlučuje o njihovim pravima i obvezama, ne postoje elementi koji bi upućivali na odnos zavisnosti nositelja navedenih funkcija u odnosu na dužnosnicu Ljubicu Lukačić kao zastupnicu Hrvatskom saboru niti je navedena dužnosnica povodom obnašanja dužnosti saborske zastupnice mogla posredno ili neposredno sudjelovati ili utjecati na postupke javne nabave koje su provodile pojedine zdravstvene ustanove.

 Kao što je već ranije navedeno, u objedinjenom postupku javne nabave naručitelja Ministarstva zdravstva za 14 zdravstvenih ustanova, Ministarstvo nije održalo sastanak sa zainteresiranim gospodarskim subjektima te stoga nisu stečena saznanja koja bi upućivala da je dužnosnica Ljubica Lukačić u predmetnom postupku javne nabave zastupala i promovirala interese URIHO-a pred predstavnicima Ministarstva zdravstva.

Slijedom svega navedenoga, iz prikupljenih podataka i dokumentacije ne proizlazi da bi postupanjem dužnosnika Vilia Beroša i Milana Kujundžića te dužnosnice Ljubice Lukačić došlo do moguće povrede odredbi ZSSI-a.

Slijedom navedenoga, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnica Ljubica Lukačić, osobnom dostavom
2. Dužnosnik Vili Beroš, elektroničkom dostavom
3. Dužnosnika Milan Kujundžić, osobna dostava
4. Podnositelj prijave, putem pošte
5. Objava na internetskoj stranici Povjerenstva
6. Pismohrana